Poliitikavariant on proportsionaalne, kuna iga toote puhul on lubatud vaid piiratud kogus, võttes arvesse kasutusmäära, ELi ja kolmandate riikide tootjate võrdseid tingimusi, lisandväärtust ja muid kehtivaid kaubandussoodustusi.

Käesolev algatus on kooskõlas ELi möödunud 20 aasta poliitikaga kindlustada oma töötleva tööstuse piisav varustamine kalandustoodetega.

19. juulil 2021 muudeti määrust (EL) 2020/1706, lisades uued autonoomsed kvoodid, sest Norra Kuningriigiga ja Islandiga sõlmitud kahepoolsed protokollid, millega nähakse ette teatavate kalade ja kalandustoodete tariifikvoodid, kaotavad kehtivuse. Eespool nimetatud uued autonoomsed kvoodid kaotavad kehtivuse 31. oktoobril 2022. Kuna läbirääkimisi uute kahepoolsete protokollide üle ei lõpetata enne seda kuupäeva, võib arvata, et liidus tekib tollimaksuvaba töötlemiseks ettenähtud kalandusmaterjali nappus. Seega on vaja pikendada kvootide kehtivust kuni määruse (EL) 2020/1706 kohaldamisaja lõpuni.

Määruse eesmärk on tagada liidu töötleva tööstuse konkurentsivõime ja vältida liidu kalandustoodete tootmise ohustamist, tagades tööstusele piisavad kalandustootetarned. Selleks vähendatakse kõnealuse määrusega teatavate kalandustoodete imporditollimakse või peatatakse nende kohaldamine asjakohase mahuga tariifikvootide raames. Samuti on kõnealuses määruses kindlaks määratud, missuguste töötlemistoimingute („kvoodi kohaldamise kõlblikud toimingud“) puhul võib tariifikvooti kasutada ja mille puhul mitte.

•Praegu kehtivate õigusaktide järelhindamine või toimivuse kontroll

Ei kohaldata

•Konsulteerimine sidusrühmadega

Ei kohaldata

•Eksperdiarvamuste kogumine ja kasutamine

Ei kohaldata

•Mõjuhinnang

Mõjuhinnangut ei koostatud. Ettepaneku eesmärk on muuta praegu kehtivat õigusakti, mis kaotab kehtivuse 2023. aasta lõpus. Seega ei ole vaja mõju hinnata.

•Õigusnormide toimivus ja lihtsustamine

Ei kohaldata

•Põhiõigused

Ei kohaldata

4.MÕJU EELARVELE

Ettepanek mõjutab eelarves ELi tulude seda osa, mis on seotud neist tollimaksudest ilmajäämisega, mida oleks kogutud imporditud toodete pealt. Üks kavandatav tariifikvoot on seotud tootega, mille suhtes kohaldatakse enamsoodustusrežiimi kohast 20 %-list tollimaksu (heeringas soolvees). Kaks muud kavandatavat tariifikvooti on seotud toodetega, mille suhtes kohaldatakse tariifide peatamist 15. veebruarist kuni 15. juunini. Ülejäänud aasta jooksul kohaldatakse külmutatud heeringa suhtes enamsoodustusrežiimi kohast 15 %-list tollimaksu. Veel kolm tariifikvooti hõlmavad tooteid, mille suhtes kohaldatakse enamsoodustusrežiimi kohast 15 %-list tollimaksu.

Saamata jääva tulu kinnitatud summa (10,94 miljonit eurot) arvutamisel on aluseks võetud kavandatud tonnaaž autonoomse tariifikvoodi raames (st kvoodi maksimaalne kasutamine), toodete deklareeritud impordiväärtus vastavate imporditud koguste puhul (kvoodi väärtus) ja enamsoodustusrežiimi kohane 15 % -või 20 %-line tollimaksumäär toote suhtes, võtmata arvesse tariifide peatamise perioodi. Seepärast näitab kõnealune summa tulude vähenemise ülemmäära, kuna EL teeb kolmandate riikide eri rühmadele suuremaid kaubandussoodustusi (üldiste tariifsete soodustuste kava, vabakaubanduslepingud).

5.MUU TEAVE

•Rakenduskavad ning järelevalve, hindamise ja aruandluse kord

Ei kohaldata

•Ettepaneku sätete üksikasjalik selgitus